अब चुनाव का एलान होते ही राज्यों में अखबार और न्यूज चैनलों को पैसा पंप करने का अनूठा प्रयोग शुरू हो गया है। लोकसभा के बाद हरियाणा, महाराष्ट्र में चुनाव हुए और फिर झारखंड और जम्मू-कश्मीर में। महाराष्ट्र चुनाव के वक्त बुलढाणा के एक छोटे से अखबार मालिक का टेलीफोन मेरे पास आया। उसका सवाल था कि अगर कोई पहले पन्ने को विज्ञापन के लिए खरीद लेता है तो अखबार में मास्टहेड कहां लगेगा और अखबार में पहला पन्ना हम दूसरे पन्ने को मानें या तीसरे पन्ने को, जो खोलते ही दाईं तरफ आएगा। अगर तीसरे पन्ने को पहला पन्ना मानकर मास्टहेड लगाते हैं तो फिर दूसरे पन्ने में कौन-सी खबर छापें क्योंकि अखबार में तो पहले पन्ने में सबसे बड़ी खबर होती है। मैंने पूछा, हुआ क्या? उसने बताया कि चुनाव हो रहे हैं तो एक राजनीतिक दल ने नौ दिन तक पहला पन्ना विज्ञापन के लिए खरीद लिया है।